JJ Engelbrecht terug by WP? - LionsWorld Forum
JJ Engelbrecht terug by WP?
Quote Reply Topic: JJ Engelbrecht terug by WP?
Posted: 17-Jul-2017 at 1:38pm
Meer as ses jaar nadat hy en Johann Sadie die Westelike Provinsie te midde van 'n groot fanfare die rug toegekeer het om by die Blou Bulle aan te sluit, is JJ Engelbrecht dalk op pad terug Moederstad toe.
Dís die jongste gerug oor die inkopies wat die WP Rugbyunie doen om sy diepte met die oog op aanstaande jaar uit te bou.
Ofskoon Engelbrecht destyds vir die Springbokke en Bulle senter gespeel het, sal dit nie verbaas indien die WP en Stormers hom as 'n vleuel gaan inspan nie.
Engelbrecht (28) word tans deur die Toyota Industries Shuttles in Japan gekontrakteer.
Daar sal gemengde gevoelens oor dié aanwins wees. Engelbrecht is as 'n baie belowende speler uit die Moederstad weg en het in 2013 gereeld vir die Springbokke as buitesenter opgedraf, maar het nie heeltemal die mas op toetsvlak opgekom nie.
Aan die ander kant het hy aanvanklik opgang as vleuel gemaak en moes hy waarskynlik nooit middelveld toe geskuif het nie. Hy sal ook vir die Stormers en WP 'n bietjie fisieke teenwoordigheid op vleuel kan bied.
Ofskoon die aanwinste nog nie amptelik bevestig is nie, is die kanse goed dat die Cheetah-vleuels Sergeal Petersen en Raymond Rhule ook Kaap toe kom – blitse wat lekker kan afrond, maar nie te waffers verdedig nie.
Nóg 'n Cheetah, die binnesenter Clinton Swart, is ook in die WP se visier.
Die WP het glo ook die Blou Bul-losskakel Josh Stander op sy inkopielys om die leemte te vul wat deur die verwagte verlies van Brandon Thomson (Glasgow Warriors) en Robert du Preez (Haaie) gelaat gaan word.
Geeneen van dié aanwinste sal Kapenaars wawiele van vreugde laat doen nie, maar die WP het waarskynlik ook 'n oog op 'n sege in die Curriebeker-kompetisie.
Om spelers te kontrakteer wie se plafon 'n rapsie onder toetsvlak is, kan ter wille van kontinuïteit 'n goeie strategiese skuif wees.
Met die terugkeer van die Bok-loskopstut Steven Kitshoff het die WP ook al 'n aanwins gemaak wat die Stormers aanstaande seisoen voorlangs aansienlik sal versterk.